**Lumea la Trecut continuu**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Avioane despică lung cerul poetic

Mergând spre războaie eretic, frenetic

Şi spaţiu-aerian se închide a doliu,

Căci zboară prin el proiectile de-orgoliu…

Iar jos, pe pământ, sădim gloanţe în piepturi;

Retorica scuipă agonic doar certuri…

Popoare se-omoară-ntre ele, prosteşte,

Atunci când vreun lider dement le vorbeşte…

Dar, vai, nu-i aici tragedia cea mare,

Ci lupta cu sine ce-avem fiecare

Când diavolu-nşeală pe om că nu-i moarte,

Că-i liber să facă-orice lucruri deşarte,

Când noi, euforici, crezând că ni-i bine,

Lăsăm orbi păcatul în braţe-a ne ţine,

Când chinuri ciudate ni-s tristă-ncântare,

Când drepţi ne vedem dacă n-avem iertare!

De când a fost omul din Rai aruncat,

Nimic, dar nimic, parcă n-a învăţat…

Progresu-i doar tehnic, dar nu ne conduce

Vreun pas înainte, pe drumul spre Cruce!

Ba, chiar, parcă mai mult se-aşterne uitarea

În minţi şi în inimi, mai slabă-i chemarea…

Umblăm trişti pe stradă, cu ochi străvezii,

Având doar impresia că suntem vii...

O lume pe moarte e toată-omenirea

Şi-o alta e-n noi, unde moare Iubirea…

Vorbim limbă moartă ce-şi toarnă veninul -

Gramatica ei e „Trecutul continuu”…